title: 2011/492/ЕС: Решение на Съвета от 18 юли 2011 година за приключване на процедурата на консултации с Република Гвинея-Бисау съгласно член 96 от Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна

text:
               6.8.2011

               BG

               Официален вестник на Европейския съюз

               L 203/2

         РЕШЕНИЕ НА СЪВЕТА
   от 18 юли 2011 година
   за приключване на процедурата на консултации с Република Гвинея-Бисау съгласно член 96 от Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна
   (2011/492/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (1) и ревизирано в Уагадугу, Буркина Фасо на 22 юни 2010 г. (2) (наричано по-нататък „Споразумението за партньорство АКТБ—ЕС“), и по-специално член 96 от него,
   като взе предвид Вътрешното споразумение относно мерките, които трябва да се вземат и процедурите, които трябва да се следват за изпълнение на Споразумението за партньорство АКТБ—ЕО (3), и по-специално член 3 от него,
   като взе предвид предложението на Европейската комисия
   със съгласието с Върховния представител на Съюза по въпросите на външните работи и политиката на сигурност,
   като има предвид, че:

               (1)

               Нарушени са основните елементи на Споразумението за партньорство АКТБ—ЕС, посочени в член 9.

               (2)

               В съответствие с член 96 от Споразумението за партньорство АКТБ—ЕС на 29 март 2011 г. започнаха консултации с Гвинея-Бисау в присъствието на представители на групата на държавите от Африка, Карибския и Тихоокеанския басейн, включително Африканския съюз, Икономическата общност на Западноафриканските държави и Общността на португалоезичните държави, по време на които представителите на правителството на Гвинея-Бисау представиха удовлетворителни предложения и ангажименти.

               (3)

               Следователно консултациите, започнати съгласно член 96 от Споразумението за партньорство АКТБ—ЕС, следва да бъдат приключени и да се приемат подходящи мерки за изпълнението на тези ангажименти,

         ПРИЕ НАСТОЯЩОТО РЕШЕНИЕ:
   Член 1
   Приключват се консултациите, започнати с Република Гвинея-Бисау в съответствие с член 96 от Споразумението за партньорство АКТБ—ЕС.
   Член 2
   Мерките, определени в приложеното писмо, се приемат за подходящи мерки съгласно член 96, параграф 2, буква в) от Споразумението за партньорство АКТБ—ЕС.
   Член 3
   Настоящото решение влиза в сила в деня на приемането му.
   Срокът му на действие изтича на 19 юли 2012 година.
   Решението се преразглежда редовно, най-малко веднъж на всеки шест месеца, за предпочитане въз основа на мисии за наблюдение на Европейската служба за външна дейност с участието на Комисията.

      Съставено в Брюксел на 18 юли 2011 година.

            За Съвета

            Председател

         C. ASHTON

      (1)  ОВ L 317, 15.12.2000 г., стр. 3.

      (2)  ОВ L 287, 4.11.2010 г., стр. 3.

      (3)  ОВ L 317, 15.12.2000 г., стр. 376.

      ПРИЛОЖЕНИЕ

         ПРОЕКТ НА ПИСМО
         Уважаеми г-н Президент,
         Уважаеми г-н Министър-председател,
         Европейският съюз счита, че бунтът от 1 април 2010 г. и последващото назначаване на основните му подбудители на висши военни длъжности е особено сериозно и очевидно нарушение на основни елементи, установени в член 9 от Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (наричано по-нататък „Споразумението за партньорство АКТБ—ЕС“). Той неколкократно е изразявал своята тревога относно липсата на гаранции за върховенството на гражданската власт и за зачитането на принципите за добро демократично управление в Гвинея-Бисау.
         Ето защо Европейският съюз започна политически диалог с правителството съгласно член 96 от Споразумението за партньорство АКТБ—ЕС с цел проучване на ситуацията и възможните решения. След постигане на съгласие с правителството на Гвинея-Бисау консултациите започнаха на 29 март 2011 г. в Брюксел.
         По време на срещата страните обсъдиха необходимите мерки за гарантиране на върховенството на гражданската власт, за подобряването на демократичното управление, за гарантиране на зачитането на конституционния ред и на върховенството на закона, както и за борба с безнаказаността и организираната престъпност. Преди консултациите Гвинея-Бисау изпрати меморандум с предложения в отговор на опасенията, изразени в писмото за отправяне от Европейския съюз.
         Европейският съюз взе под внимание поетите от Гвинея-Бисау ангажименти по време на консултациите, и по-специално относно:

                     —

                     провеждането и приключването, при пълна независимост и при подходящи материални условия и мерки за сигурност, на разследвания и съдебни производства във връзка с убийствата през март и юни 2009 г.;

                     —

                     действителното осъществяване на реформата в сектора на сигурността въз основа на одобрената от националния парламент стратегия и на пакета със законодателни мерки, изготвен с подкрепата на мисията на Европейския съюз в рамките на ОПСО;

                     —

                     обновяването на военната йерархия, като се гарантира назначаването във висшия команден състав на въоръжените сили на лица, които не са замесени в противоконституционни или незаконни прояви или актове на насилие, в съответствие със заключенията и препоръките от пътната карта на Икономическата общност на Западноафриканските държави за реформата в сектора на сигурността;

                     —

                     одобряването и подпомагането на експертна мисия в подкрепа на реформата в сектора на сигурността и защитата на политическите лица, провеждана с подкрепата на Икономическата общност на Западноафриканските държави, Общността на португалоезичните държави и/или на други партньори;

                     —

                     изготвянето, приемането и действителното изпълнение на национални оперативни планове за провеждане на реформата в сектора на сигурността и за борбата с трафика на наркотици;

                     —

                     подобряването на административното и финансовото управление на гражданския и военния персонал, както и на мерките за борба с изпирането на пари.

               В заключенията си след края на консултациите Европейският съюз призова представителите на Гвинея-Бисау да започнат незабавно разследвания и съдебни производства във връзка със събитията от 1 април 2010 г., за да засилят борбата с безнаказаността, както и да представят по-подробен график за изпълнението на ангажиментите в съответствие със сроковете, определени в пътната карта на Икономическата общност на Западноафриканските държави.
         Европейският съюз счита, че като цяло поетите от Гвинея-Бисау ангажименти са обнадеждаващи. Поради това той реши да приключи консултациите и да приеме подходящи мерки съгласно член 96, параграф 2, буква в) от Споразумението за партньорство АКТБ—ЕС.
         Постепенното възобновяване на сътрудничеството с цел гарантиране зачитането на основните елементи, посочени в Споразумението за партньорство АКТБ—ЕС, ще следва етапите по-долу в съответствие с предвиденото в приложение I (таблица на поетите ангажименти):

                     1.

                     Към настоящия момент Европейският съюз продължава да финансира договори в процес на изпълнение и операции от хуманитарно естество и със спешен характер, мерки за пряко подпомагане за населението на Гвинеа-Бисау и проекти за борба с транснационалната престъпност и за подпомагане на укрепването на демокрацията. Гвинея-Бисау може да участва в инициативата ЦХР (Целите на хилядолетието за развитие) на ЕФР. Разпределянето на средства по регионални проекти, включващи Гвинея-Бисау, и по други инструменти на ЕФР (вода, електроенергия и др.), както и започването на подготвителни дейности за изпълнението на бъдещи проекти, включително подготовката и провеждането на бъдещи операции на Европейската инвестиционна банка, ще бъде разглеждано за всеки отделен случай.

                     2.

                     Спирането на проекти и програми от приоритетния сектор „Предотвратяване на конфликти“ (с изключение на PROJUST, PARACEM и изплащането на вноската в Пенсионния фонд по програмата PARSS за подпомагане на реформата на сектора на сигурността), приоритетния сектор „Вода и електроенергия“ (проект за електрификация на Бисау) и извън приоритетните сектори (проект за подкрепа на устойчивото управление на автомобилния транспорт и програма за подкрепа на частния сектор) ще отпадне след:

                                 i)

                                 представянето на подробен график за изпълнение на ангажиментите в сектора на сигурността в съответствие с пътната карта на Икономическата общност на Западноафриканските държави,

                                 ii)

                                 окончателното изготвяне, приемането, обнародването и публикуването на пакета със законодателни мерки относно реформата в сектора на сигурността, изготвен с подкрепата на мисията на ЕС в рамките на ОПСО (EU SSR),

                                 iii)

                                 одобряването и подпомагането на експертна мисия в подкрепа на реформата в сектора на сигурността и защитата на политическите лица, проведена с подкрепата на Икономическата общност на Западноафриканските държави, Общността на португалоезичните държави и/или на други партньори, както и

                                 iv)

                                 изготвянето, приемането и действителното започване на изпълнението на национални оперативни планове за провеждане на реформа в сектора на сигурността, както и за борбата с трафика на наркотици и изпирането на пари.

                     3.

                     Изплащането на първата вноска от ЕФР в Пенсионния фонд за пенсиониране на излишните като бройка възрастни лица в сектора на сигурността (програма PARSS, 9-ти ЕФР), което зависи от изплащането на вноската от правителството и от Икономическата общност на Западноафриканските държави, е обусловено от:

                                 i)

                                 провеждането и приключването, при пълна независимост и подходящи материални условия и мерки за сигурност, на разследвания и съдебни производства във връзка с убийствата през март и юни 2009 г., и

                                 ii)

                                 подобряването на административното и финансовото управление на персонала в държавния, цивилния и военния сектор на Гвинея-Бисау.

                     4.

                     Европейският съюз ще проучи възможността за възобновяване на бюджетната си подкрепа, възобновяването на новата програма за подкрепа на сектора на правосъдието (PROJUST, приоритетен сектор „Предотвратяване на конфликти“) и подготовката на нова програма за подкрепа на гражданските и военните реформи (PARACEM, приоритетен сектор „Предотвратяване на конфликти“), след:

                                 i)

                                 продължаването на действителното изпълнение на национални оперативни планове за провеждане на реформата в сектора на сигурността, както и за борбата с трафика на наркотици и изпирането на пари;

                                 ii)

                                 започването на разследвания и съдебни производства във връзка със събитията от 1 април 2010 г., както и

                                 iii)

                                 обновяването на военното ръководство, като се гарантира назначаването във висшия команден състав на въоръжените сили на лица, които не са замесени в противоконституционни и незаконни прояви или актове на насилие, в съответствие със заключенията и препоръките от пътната карта на Икономическата общност на Западноафриканските държави за реформата в сектора на сигурността.

               Европейският съюз си запазва правото да изменя тези мерки с оглед развитието на политическата ситуация и изпълнението на ангажиментите.
         В рамките на процедурата по член 96 от Споразумението за партньорство АКТБ—ЕС Европейският съюз ще продължи да наблюдава ситуацията в Гвинея-Бисау през период от 12 месеца. През този период съгласно член 8 от Споразумението за партньорство АКТБ—ЕС ще се поддържа засилен диалог с правителството с оглед подпомагане на процеса на осигуряване на гаранции за зачитането на основните елементи от Споразумението за партньорство АКТБ—ЕС. Европейският съюз ще извършва редовни прегледи; по правило първата мисия за наблюдение ще се проведе в срок от шест месеца.
         Двете страни поемат ангажимента за продължаване на редовния политически диалог съгласно член 8 от Споразумението за партньорство АКТБ—ЕС относно реформите в областта на управлението на политическата, съдебната и икономическата система, като обръщат специално внимание на реформата в сектора на сигурността, борбата с безнаказаността и организираната престъпност, и по-специално трафика на наркотици.
         С уважение,

                  За Съвета

                  Председател

               C. ASHTON

                  За Комисията

                  Член на Комисията

               A. PIEBALGS

         ПРИЛОЖЕНИЕ I: ТАБЛИЦА НА ПОЕТИТЕ АНГАЖИМЕНТИ

                     Ангажименти на партньорите

                     Ангажименти на Гвинея-Бисау

                     Ангажименти на Европейския съюз

                     НАСТОЯЩО ПОЛОЖЕНИЕ

                     Продължаване на финансирането на договори в процес на изпълнение и операции от хуманитарно естество и със спешен характер за пряко подпомагане на населението на Гвинея-Бисау, проекти за борба с транснационалната престъпност и за подпомагане на укрепването на демокрацията. Замразяване на програмите и дейностите, които са предмет на подходящите мерки. Държавата може да участва в инициативата ЦХР. Разпределянето на средства по регионалните проекти, включващи Гвинея-Бисау, и по други инструменти на ЕФР (вода, електроенергия и др.), както и започването на подготвителни дейности за изпълнението на бъдещи проекти, включително подготовката и провеждането на възможни операции на Европейската инвестиционна банка, ще бъде разглеждано за всеки отделен случай от компетентните служби на Европейския съюз.

                     Изпълнение на следните ангажименти

                                 —

                                 Представяне на подробен график за изпълнение на ангажиментите в областта на реформата на сектора на сигурността в съответствие с пътната карта на Икономическата общност на Западноафриканските държави

                                 —

                                 Окончателно изготвяне, приемане, обнародване и публикуване на пакета от законодателни мерки (1) относно реформата в сектора на сигурността, изготвено с подкрепата на мисията на ЕС в рамките на ОПСО

                                 —

                                 Одобряване и подпомагане на експертна мисия в подкрепа на реформата в сектора на сигурността и защитата на политическите лица, провеждана с помощта на Икономическата общност на Западноафриканските държави, Общността на португалоезичните държави и/или на други партньори

                                 —

                                 Изготвяне, приемане и действително изпълнение на национални оперативни планове за провеждане на реформата в сектора на сигурността, както и за борбата с трафика на наркотици и изпирането на пари

                     Възобновяване на проекти и програми:

                                 —

                                 в приоритетния сектор „Предотвратяване на конфликти“ (с изключение на PROJUST, PARACEM и изплащането на вноската в Пенсионния фонд по програмата PARSS за подпомагане на реформата в сектора на сигурността)

                                 —

                                 в приоритетния сектор „Вода и електроенергия“ (проект за електрифициране на Бисау)

                                 —

                                 извън приоритетните сектори (проект за подкрепа на устойчивото управление на автомобилния транспорт и програма за подкрепа на частния сектор)

                        (текуща референтна сума — 23,2 милиона евро)

                     Изпълнение на следните ангажименти

                                 —

                                 Провеждане и приключване, при пълна независимост и при подходящи материални условия и мерки за сигурност, на разследвания и съдебни производства във връзка с убийствата през март и юни 2009 г.

                                 —

                                 Подобряване на административното и финансовото управление на персонала в държавния, цивилния и военния сектор на Гвинея-Бисау

                                 —

                                 Изплащане на вноската в Пенсионния фонд за пенсиониране на излишните като бройка възрастни лица по програмата за подпомагане на реформата в сектора на сигурността — PARSS (приоритетен сектор „Предотвратяване на конфликти“), в зависимост от осигуряване на необходимите средства от правителството и от Икономическата общност на Западноафриканските държави

                        (текуща референтна сума — 3 милиона евро)

                     Изпълнение на следните ангажименти

                                 —

                                 Действително изпълнение на национални оперативни планове за провеждане на реформата в сектора на сигурността, както и за борбата с трафика на наркотици и изпирането на пари

                                 —

                                 Започване на разследвания и съдебни производства във връзка със събитията от 1 април 2010 г.

                                 —

                                 Обновяване на военното ръководство, като се гарантира назначаването във висшия команден състав на въоръжените сили на лица, които не са замесени в противоконституционни и незаконни прояви или актове на насилие, в съответствие със заключенията и препоръките от пътната карта на Икономическата общност на Западноафриканските държави за реформата в сектора на сигурността

                     Възобновяване на програми и проекти:

                                 —

                                 за подкрепа на сектора на правосъдието (PROJUST, приоритетен сектор „Предотвратяване на конфликти“)

                                 —

                                 за подкрепа на реформата на гражданската и военната администрация — PARACEM (приоритетен сектор „Предотвратяване на конфликти“)

                                 —

                                 за бюджетна подкрепа

                        (текуща референтна сума — 46 милиона евро)

         (1)  Пакет от законодателни мерки относно реформата в сектора на сигурността (примерен списък): Стратегическа концепция за националната отбрана, Основен закон за национална отбрана, Основен закон за организацията на въоръжените сили, Основен закон за Генералния щаб на въоръжените сили, Основен закон за сухопътните войски, Основен закон за флотата, Основен закон за военновъздушните сили, Основен закон за Министерството за национална отбрана, Закон за военното положение (изменения на Закон № 3/99), Закон за военната служба (изменения на Закон № 4/99), Основен закон за Министерството на вътрешните работи.


title: Решение на Комисията от 2 ноември 2010 година за създаване на Многостранен европейски форум по електронното фактуриране

text:
               3.12.2010

               BG

               Официален вестник на Европейския съюз

               C 326/13

         РЕШЕНИЕ НА КОМИСИЯТА
   от 2 ноември 2010 година
   за създаване на Многостранен европейски форум по електронното фактуриране
   2010/C 326/07
   ЕВРОПЕЙСКА КОМИСИЯ,
   като взе предвид Договора за функционирането на Европейския съюз,
   като има предвид, че:

               (1)

               В стратегията „Европа 2020“, която е представена в Съобщението на Комисията, озаглавено „Европа 2020: Стратегия за интелигентен, устойчив и приобщаващ растеж“, се излага виждане за европейска социална пазарна икономика за 21-ви век, реализираща всички икономически и социални ползи от едно общество с високоразвити цифрови технологии.

               (2)

               В рамките на стратегията „Европа 2020“ с една от водещите инициативи, изложена в Съобщението на Комисията със заглавие „Програма в областта на цифровите технологии за Европа“ (1), като приоритетна цел се определя изграждането на единен цифров пазар чрез премахване на регулаторните и техническите пречки, възпрепятстващи гражданите да извлекат всички ползи от него.

               (3)

               Поради тясната връзка между процесите на фактуриране и плащане създаването на единната зона за плащания в евро (ЕЗПЕ) дава отлична възможност за развитието на оперативно съвместими европейски схеми за електронно фактуриране. Тези схеми могат да бъдат полезни за предприятията и доставчиците на финансови услуги, тъй като водят до повишаване на ефективността и автоматизация на логистичните вериги.

               (4)

               Директива 2006/112/ЕО на Съвета относно общата система на данъка върху добавената стойност (2) изисква от 1 януари 2013 г. държавите-членки да спазват принципа на еднакво третиране на фактурите на хартиен носител и електронните фактури.

               (5)

               В Съобщението (3) на Комисията, озаглавено „Реализиране на ползите от електронното фактуриране за Европа“, се предлага създаване на Многостранен европейски форум, който да подпомага Комисията при координирането на действията на равнището на държавите-членки и при определянето на мерки на равнището на Съюза с цел улесняване на масовото въвеждане на електронното фактуриране.

               (6)

               Следователно е необходимо да се създаде група от специалисти в областта на електронното фактуриране и да се определят задачите и структурата ѝ.

               (7)

               Главната задача на групата ще бъде да наблюдава въвеждането на електронното фактуриране и да спомага за развитието на пазара на електронното фактуриране в държавите-членки. Тя следва да поддържа връзки с многостранните национални форуми и да отделя особено внимание на международните аспекти на електронното фактуриране и на въвеждането му от малките и средните предприятия.

               (8)

               Многостранният европейски форум по електронното фактуриране следва да бъде съставен от членове на националните форуми и представители на европейски сдружения на потребители, Европейския комитет за стандартизация (CEN), Европейската централна банка (ЕЦБ) и Работната група за защита на личните данни по член 29.

               (9)

               Следва да бъдат предвидени разпоредби за разкриването на информация от членовете на Форума, без да се засягат разпоредбите на Комисията относно сигурността, изложени в приложението към Решение 2001/844/ЕО, ЕОВС, Евратом на Комисията (4).

               (10)

               Личните данни следва да бъдат обработвани съгласно Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5).

               (11)

               Целесъобразно е да бъде определен срок за прилагането на настоящото решение. Комисията своевременно ще разгледа въпроса дали е необходимо този срок да бъде удължен,

         РЕШИ:
   Член 1
   Предмет
   С настоящото решение се създава Многостранен европейски форум по електронното фактуриране, наричан по-долу „Форумът“.
   Член 2
   Задачи
   1.   Задачите на Форума са:

               а)

               да подпомага Комисията при наблюдението върху развитието на пазара на електронното фактуриране и дела на електронното фактуриране в промишлеността и сектора на услугите в държавите-членки;

               б)

               да осигурява обмен на опит и добри практики за улесняване на разработването на оперативно съвместими системи за електронно фактуриране;

               в)

               да представя установените проблеми, особено по отношение на международните сделки, и да излага подходящи предложения за разрешаването им;

               г)

               да подпомага и наблюдава дейностите за въвеждане на стандартния модел на данните в електронните фактури.

         2.   При изпълнението на задачите си Форумът отчита резултатите от предишни и настоящи дейности и съществуващите решения — особено по отношение на правните условия, изискванията на предприятията и техническите стандарти — в областта на електронното фактуриране в публичния и частния сектор.
   Член 3
   Консултации
   Комисията може да се консултира с групата по всякакви въпроси, свързани със:

               а)

               други законодателни инициативи, които следва да бъдат предприети на равнището на Съюза за преодоляване на оставащите пречки пред въвеждането на електронното фактуриране;

               б)

               процесите в предприятията по финансовата логистична верига, които биха могли да улеснят въвеждането на електронното фактуриране, особено в областта на плащанията и единната зона за плащания в евро (ЕЗПЕ);

               в)

               националните и европейските действия в подкрепа на въвеждането на електронното фактуриране, особено в малките и средните предприятия.

         Член 4
   Състав
   Форумът се състои от 63 членове:

               а)

               по двама членове от всеки многостранен национален форум;

               б)

               шест членове на европейски сдружения, представляващи потребителите, малките и средните предприятия и големите предприятия;

               в)

               по един представител на Европейския комитет за стандартизация (CEN), на Европейската централна банка (ЕЦБ) и на Работната група за защита на личните данни по член 29 (6).

         Член 5
   Назначаване на членовете
   1.   Комисията назначава членовете на Форума съгласно следните принципи:

               1.

               Членовете по член 4, буква а) се назначават въз основа на предложенията на държавите-членки. Тези членове се назначават като представители на многостранните национални форуми.

               2.

               Членовете по член 4, буква б) се назначават като представители на организациите по член 4, буква б). Службите на Комисията осигуряват баланс между представителите на тези групи заинтересовани страни.

               3.

               Представителите по член 4, буква в) се назначават въз основа на съответните предложения на Европейския комитет за стандартизация, Европейската централна банка и Работната група за защита на личните данни по член 29.

         2.   Членовете се назначават за срок от три години.
   3.   Членовете, които вече не могат да участват ефективно в работата на групата, които подадат оставка или които не отговарят на условията по параграф 1 от настоящия член или по член 339 от Договора, може да бъдат заменени за остатъка от мандата им.
   4.   Имената на членовете по член 4 се публикуват в регистъра на Комисията на експертните групи и другите подобни организации.
   5.   Личните данни се събират, обработват и публикуват съгласно Регламент (ЕО) № 45/2001.
   Член 6
   Функциониране
   1.   Форумът се председателства от представител на Комисията.
   2.   Представителят на Комисията може по конкретни поводи да кани за участие в работата на Форума специалисти, които не членуват във Форума и които имат специални познания по даден въпрос за обсъждане. Освен това представителят на Комисията може да даде статут на наблюдатели във Форума на физически лица, организации съгласно правило 8, параграф 3 от хоризонталните правила за експертните групи и страни кандидатки.
   3.   Членовете на Форума и поканените специалисти и наблюдатели изпълняват задълженията за запазване на професионалната тайна, установени в договорите и разпоредбите за изпълнението им, както и в правилата на Комисията относно сигурността, отнасящи се до опазването на класифицираната информация на ЕС, установени в приложението към Решение 2001/844/ЕО, ЕОВС, Евратом. Ако посочените лица не спазват посочените задължения, Комисията може да вземе всякакви целесъобразни мерки.
   4.   Събранията на Форума се провеждат в сгради на Комисията. Секретарското обслужване се осигурява от Комисията. Други длъжностни лица от Комисията, които проявяват интерес към работата на Форума, могат да участват в събранията му.
   5.   Форумът приема необходимите процедурни правила за дейността си въз основа на стандартния процедурен правилник, приет от Комисията.
   6.   Комисията публикува значимата информация за дейността на Форума, като я вписва в регистъра, или чрез препратка в регистъра към специален интернет сайт.
   7.   В края на мандата на Форума Комисията изготвя доклад за постигнатия от него напредък. Този доклад се публикува.
   Член 7
   Разходи за участие в събранията
   1.   Участниците в дейностите на Форума не получават възнаграждение за извършваната от тях работа.
   2.   Пътните и дневните разходи на участниците в дейностите на Форума се възстановяват от Комисията съгласно действащите разпоредби в Комисията.
   3.   Посочените разходи се възстановяват в рамките на наличните бюджетни средства, отпуснати по годишната процедура за разпределение на ресурсите.
   Член 8
   Срок на действие
   Настоящото решение се прилага до 31 декември 2013 г.

      Съставено в Брюксел на 2 ноември 2010 година.

            За Комисията

         Michel BARNIER

            Член на Комисията

      (1)  COM(2010) 45.

      (2)  ОВ L 347, 11.12.2006 г., стр. 1.

      (3)  COM(2010) 712.

      (4)  ОВ L 317, 3.12.2001 г., стр. 1.

      (5)  ОВ L 8, 12.1.2001 г., стр. 1.

      (6)  Директива 95/46/ЕО, ОВ L 281, 23.11.1995 г., стр. 31.